મારું ભોજાય ગામ એટલે ખીજડાની ભૂમિ. વૃક્ષો તો બીજા ઘણાય હતાં. મારો એમની સાથેય નાતો હતો. પણ આજે મને ખીજડાની યાદ અકળાવે છે. હું જ્યાં રહું છું એ શહેરમાં પણ અનેક જાતના વૃક્ષો છે. પણ ખીજડો નથી. હા, પહેલીવાર જ્યારે સાંભળ્યું કે મારા શહેરમાં એક ખીજડા ફળિયું છે, ત્યારે રોંમાંચ થયેલો. પણ ત્યાં ગયો ત્યારે જોયું કે હવે એ માત્ર કહેવાનું ખીજડાફળિયું છે. ખીજડો તો ક્યારનોય કપાઈ ગયો છે. શહેરોમાં વૃક્ષો જલ્દી નડવા લાગે છે. તોય ક્યાંક ખીજડો દેખાય ત્યારે જે રોમાંચ થાય છે તેવો રોંમાંચ ફળથી લચી પડેલા વૃક્ષને જોઈને નથી થતો.